Netiporn Sanesangkhom

Netiporn Sanesangkhom (tai keeles เนติพร เสน่ห์สังคม, 8. august 1995 – 14. mai 2024) oli Tai antimonarhistlik aktivist, kelle peamine eesmärk oli Tai kriminaalkoodeksi paragrahvi 112 kaotamine, mis keelustas Tai kuninga ja kuningapere kritiseerimise.

Netiporn oli pärit õigusteadusliku taustaga perest. Ta oli kohtuniku tütar ja tema õde oli samuti jurist. Netiporn õppis rahandust Kasetsarti ülikoolis, mis on Tai suurim ülikool.

Poliitiliselt aktiivne oli Netiporn juba keskkoolis, kuuludes õpilasesindusse. Õpilasesinduses toetas ta algul koolijuhte nende nõudmistes, et õpilased peavad kandma koolivormi ja et nende soeng peab olema korrektne. Kuid kaasõpilaste seas tekitasid need nõudmised nii palju vastuseisu, et Netiporn hakkas endalt küsima, kas need nõudmised on ikka õigustatud.

Netiporni maailmavaadet mõjutas Suur Koristuspäev, mille käigus likvideeriti palju omaalgatuslikult tekkinud mälestusmärke punasärkide liikumisele, mille valitsus 2010. aasta mais veriselt maha surus. Hukkus sadakond ja vigastada sai mitu tuhat protestijat. Paljudes inimestes tekitas Suur Koristuspäev mulje, et valitsus ei soovigi selle sündmuse kohta tõde, näiteks hukkunute arvu välja selgitada.

pisi|Umbes selline nägi välja küsitlus, millele Netiporn koos oma toetajatega hääli kogus. Pildil on küsimus teistsugune: "Kas sa tahaksid anda oma kodu kuningaperele?"
30. mail 2022 esitati 8 aktivistile, nende seas Netiporn Sanesangkhomile süüdistus kriminaalkuriteos §112 järgi: majesteedi solvamises. Aktivistid võtsid suure plakati, kirjutasid selle ülaserva küsimuse "Kas kuninglikud autorongid häirivad liiklust?" ja jagasid ülejäänud plakati kaheks osaks: nõustujatele ja mittenõustujatele. Nad pakkusid möödujatele rohelisi kleeppabereid ja palusid igaühel oma paberi kinnitada ükskõik kummale poolele. Kuningliku autorongi moodustavad kuninga ja tema ihukaitse autod, mille möödumise ajaks ülejäänud liiklus seisma pannakse. Enamus küsitlettest nõustus, et see takistab liiklust.

Juunis 2022 alustas Netiporn näljastreiki, mis kestis 64 päeva. Ta vabastati kautsjoni vastu tingimusel, et ta rohkem majesteete ei solva.

6. augustil 2023 vahistati Netiporn teist korda. Ta oli kultuuriministeeriumi ees avalikult määrinud kuninganna Suthida portreed värviga. Kuna ta oli rikkunud vabastamise tingimust, siis teda enam kautsjoni vastu ei vabastatud.

26. jaanuaril 2024 mõisteti Netiporn Sanesangkhom üheks kuuks vangi majesteedi solvamise eest. Järgmisel päeval alustas ta jälle näljastreiki. Veebruaris tegi ta testamendi, millega annetas oma keha Thammasati ülikooli haiglale. Näljastreik nõrgestas teda niivõrd, et ta mõni kuu hiljem suri.

Kategooria:Tai inimesed
Kategooria:Aktivistid
Kategooria:Sündinud 1995
Kategooria:Surnud 2024